Lis Isclo d’Or/À la Fiho de Reattu
# Lis Isclo d’Or/À la Fiho de Reattu

### VI A LA FIHO DE REATU

O tu que subre-bello, emai d’un sang ilustre, En fàci dóu barbare as counserva toujour, Sènso cregne que res ni que rèn t’escalustre, Lou vièsti, lou parla, lou gàubi dóu Miejour,

O tu que li baroun, e li gardian palustre, Venien vèire sourti, fièro, de la Majour, E qu’as douna ta vido à metre dins soun lustre Lou pintre majourau que te dounè lou jour,

Autant coume autre-tèms nosto rèino Ermengardo, As persounifica toun Arle grand e mut, Toun Arle, aquelo véuso Artemiso, que gardo

La glòri de si rèire enclaus dins l’atahut, Que porto lis Areno en courouno, e regardo Sus lou Rose eilalin s’enana li lahut.

10 d’abriéu, 1868.

